

**KORRALDUS**

**OILTANKING TALLINN AS-ile** **vee erikasutusloa andmine ning keskkonnamõju hindamise algatamata jätmine**

**1. ASJAOLUD**

OILTANKING TALLINN AS (äriregistrikood 10178087) (edaspidi *Taotleja*) esitas 18.08.2016 kirjaga Keskkonnaametile vee erikasutusloa taotluse laevade regulaarseks ohtlike ainetega lastimiseks ja lossimiseks. Taotlus saabus ja registreeriti Keskkonnaametis 29.08.2016 nr 14-6/16/675. Taotleja soovib lastimis- ja lossimistöid läbi viia Muuga sadama läänepoolses osas (põhiliselt kaidel nr 2 ja 3). Muuga sadama valdajaks on AS Tallinna Sadam ning Taotlejal on sadama infrastruktuuri kasutamiseks sõlmitud valdajaga koostöölepingud 3140696 ja 3150696 ja ehitiste kasutamise kohta hoonestusõiguse leping.

Veeseaduse § 8 lg 2 p 10 kohaselt on vee erikasutusluba vajalik muuhulgas juhul, kui toimub laeva regulaarne ohtlike ainetega või tuulega lenduvate puistekaupadega lastimine ja lossimine. Veeseaduse § 9 lg-st 5 tulenevalt annab vee erikasutusloa Keskkonnaamet. Keskkonnaamet hindas esitatud andmeid vastavalt keskkonnaministri 26.03.2002 määrusele nr 18 “Vee erikasutusloa ja ajutise vee erikasutusloa andmise, muutmise ja kehtetuks tunnistamise kord, loa taotlemiseks vajalike materjalide loetelu ja loa vormid”(edaspidi *määrus nr 18*) ning need vastavad nõuetele.

**1.1 Tähelepanekud**

Keskkonnaamet on andnud Taotlejale vee erikasutusloa L.VV/321040 laevade regulaarseks naftasaadustega lastimiseks ja lossimiseks Muuga sadamas kehtivusega kuni 31.12.2016. Kuna loa kehtivuse aeg lõpeb, kuid ettevõttel on kavas töödega jätkata on esitatud taotlus uue vee erikasutusloa saamiseks. Võrreldes kehtivas vee-erikasutusloas fikseeritud tegevustega ei ole toimunud tehnoloogilisi muudatusi lastimis- ja lossimistööde osas.

**2. KAALUTLUSED VEE ERIKASUTUSLOA ANDMISEL**

Vastavalt HMS § 56 lg-le 3 tuleb kaalutlusõiguse alusel antud haldusakti põhjenduses märkida kaalutlused, millest haldusorgan on haldusakti andmisel lähtunud. Keskkonnaamet teeb vee erikasutusloa andmise otsuse lähtudes taotluses esitatud informatsioonist ning vee kasutamist ja kaitset sätestavatest õigusaktidest.

**2.1 Taotluse avalikustamine ja seisukohtade ärakuulamine**

Veeseaduse § 91 lg 1 kohaselt avaldab vee erikasutusloa andja vee erikasutusloa taotluse saamisest alates 21 päeva jooksul pärast vee erikasutusloa taotluse menetlusse võtmist sellekohase teate ametlikus väljaandes Ametlikud Teadaanded. Teade vee erikasutusloa taotlemise kohta avalikustati 31.08.2016 tähtaegselt. Ettepanekuid ja vastuväiteid loa taotluse avalikustamise käigus ei laekunud.

**2.2 Keskkonnamõju hindamise vajalikkuse kaalumine**

Tulenevalt veeseaduse § 9 lg-st 7 peab vee erikasutusloa andja esitatud taotluse alusel tegema otsuse keskkonnamõju hindamise (edaspidi *KMH*) algatamise või algatamata jätmise kohta. Keskkonnamõju hindamise ja keskkonnajuhtimissüsteemi seaduse (edaspidi *KeHJS*) § 11 lg-te 3 ja 4 kohaselt on KMH kohustuslik KeHJS § 6 lg-e 1 tegevuste korral. KeHJS § 6 lg-s 2 nimetatud tegevuste korral tuleb kaaluda KMH algatamist või algatamata jätmist lisades otsusele KeHJS § 6 lg-e 3 kohase eelhindamise tulemused. KeHJS § 6 lg-e 2 loetelu on § 6 lg-e 4 alusel täpsustatud Vabariigi Valitsuse 29. 08. 2005 määrusega nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ (edaspidi *KMH määrus*).

Taotleja taotleb vee erikasutusluba laevade regulaarseks naftasaadustega lastimiseks (edaspidi ka *laadimine*) ja lossimiseks. Taotleja poolt kavandatav tegevus ei kuulu KeHJS § 6 lg-e 1 ega ka KMH määruse loendisse, mistõttu tulenevalt KeHJS § 3, § 6, § 11 lg-st 3 ja 4 ja KMH määruse alusel ei ole antud juhul keskkonnamõju hindamise algatamine kohustuslik, samuti ei ole vajalik eelhindamine ning keskkonnamõju hindamise vajalikkuse kaalumine vee erikasutusloa andmise korral.

**2.3 Vee erikasutuse mõju hindamine**

Esitatud taotlusest nähtub, et Oiltanking Tallinn AS on ülemaailmsesse Oiltanking GmbH kontserni kuuluv ettevõte, mis tegeleb peamiselt naftakeemiatoodete ladustamise ja laadimisega. Naftasaadused ja kemikaalid saabuvad raudtee vagunite ja laevadega terminali, kus nad ladustatakse mahutitesse ning väljuvad põhiliselt laevade ja autodega. Peamiselt käideldavad tooted on bensiin, diislikütus, kerged- ja rasked kütteõlid. Üldjuhul on kasutusel kaks kaid: kai nr 2 ja kai nr 3, mis asuvad terminalist 300-500 meetri kaugusel. Harvadel juhtudel ja/või eriolukordades (juhul, kui kaid nr 2 ei saa kasutada) kasutatakse kai nr 2 asemel kaid nr 1. Kaid on antud ühiseks kasutamiseks järgmistele ettevõtetele: Vesta Terminal Tallinn OÜ, Neste Eesti AS, AS Nynas, AS Vopak E.O.S ja Oiltanking Tallinn AS.

Taotleja territooriumil on 21 naftasaaduste ja kemikaalide hoiustamise mahutit kogumahtuvusega 78 570 m3. Mahutid on jaotatud kolme raudbetoonist vallidega piiratud alasse, iga valliala mahtuvus on võrdne alas asetseva suurima mahuti 110% mahtuvusega. Mahutid jagunevad vallidega piiratud aladesse järgmiselt:

1) mahutid 1-12

2) mahutid 21-26

3) mahutid 31-33

Kõik mahutid asuvad maapeal ning on:

1) konstruktsiooniliselt ette nähtud naftasaaduste ja kemikaalide hoiustamiseks,

2) varustatud soojusisolatsiooniga ja tuleohutuseeskirjades nõutud tulekustutusseadmetega ning üle- ja alarõhuklappidega.

Tooteid laaditakse laevadesse terminali mahutitest või raudteetsisternidest. Laevade laadimiseks kasutatakse kolme terminali pumplat ning vastavalt vajadusele pumbatakse kuni kolme pumbaga võimsusega igal pumbal 250 – 500 m3/h liini kohta. Laevade laadimiseks suunduvad kaidele toruliinid, mis on läbimõõduga 150 – 300 mm. Ühenduseks laevaga kasutatakse survevoolikuid, toruliin ühendatakse laevaga kraana abil. Pärast laadimise lõpetamist tühjendatakse voolik laeva ning kailiin kas laeva või mahutisse. Samaaegselt saab laadida ühte toodet ühte laeva. Kogu laadimisprotsess toimub kinnises torujuhtmesüsteemis. Kemikaalide laadimisel laeva on võimalik suunata laadimise käigus kemikaalidega segunenud aurud gaasitagastusliini kaudu OTT territooriumil asuvasse korstnasse (kõrgus 30 m). Lossimine toimub laeva pumbaga kuni 500 m3/h, korraga on võimalik vastu võtta kahte toodet.

Kaidele on välja ehitatud kogumiskaevud, et ära hoida saastunud sademevee sattumist merre. Laadimisplatvormid on varustatud betoonist avariivannidega. Kaide tootevoolikuid kontrollitakse enne lastimis- ja lossimistöödega alustamist ning surve testimised teostatakse üks kord aastas pädeva asutuse poolt. Laadimisseadmete avarii korral toimub tööde viivitamatu peatamine hädastopp nuppude abil, mis paiknevad kaidel, terminali kontrollruumis ja üks on alati antud laevale. Tööde lõppedes tühjendatakse tootevoolikud ja kailiinid tootest. Kogu protsessi valvatakse videovalvesüsteemi ning nii operaatori kui ka laevapoolse valvega. Tagatud on raadioside laeva ja terminali vahel. Hädaolukordadeks on terminalil „Hädaolukorras tegutsemise plaan“. Muuga sadam on varustatud reostuse lokaliseerimiseks ja likvideerimiseks vajalike tehniliste vahenditega, kusjuures arvesse on võetud sadama suurust, osutatavaid sadamateenuseid, sadama asukohta ja käideldavaid tooteid.

Eelpool kirjeldatud naftasaaduste ja kemikaalide lastimisel/lossimisel ning seadmete kasutamisel on tegevusega kaasnevate avariiolukordade esinemine ja negatiivne mõju ümbruskonnale ebatõenäoline. Töökorras tehnika kasutamisel ei ole tõenäoline õlireostuse tekkimine ja seeläbi ümbritseva maastiku ja vee kahjustamine.

Keskkonnaametile teadaolevalt ei ole nimetatud toodete lastimine ja lossimine viimase viie aasta jooksul tekitanud terviseprobleeme ümberkaudsetele elanikele. Kavandatavate tööde võimalikus mõjupiirkonnas puuduvad olulise tähtsusega kalade koelmualad, mistõttu ei ole tõenäoline oluline mõju kalastikule. Tegemist on tiheasustusalaga ning ammu tegutseva sadamaga, kus puuduvad rannalindude pesitsuspaigad, seetõttu puudub mõju linnustikule. Kuna tööde piirkonnas ja lähiümbruses puudub Natura 2000 ala ei avalda lastimis- ja lossimistööd mõju Natura 2000 alale. Samuti ei ole ette näha olulist mõju ümbritsevale keskkonnale, s.h merepõhjaelustikule, kalastikule ja linnustikule, kui töid tehakse vastavalt vee erikasutusloas kehtestatud nõuetele.

**2.4 Loa nõuete seadmine**

Lastimise ja lossimise mõju veekeskkonnale on seotud peamiselt käideldavate kaupade võimaliku akvatooriumisse sattumisega, mis võib tekkida erinevate avariide tagajärjel. Seega tuleb vee erikasutuse mõju vähendamiseks rakendada võimalikke meetmeid, mis hoiaksid ära akvatooriumi saastumise. Tulenevalt eeltoodust ning vastavalt veeseaduse § 9 lg 2 p-dele 9 ja 11 kehtestatakse vee erikasutusloas tööde minimaalsema negatiivse keskkonnamõju saavutamiseks järgmised meetmed ja tingimused:

1) Lastimine ja lossimine toimub suletud süsteemis kail viibiva operatiivpersonali pideva järelevalve all.
2) Peab olema tagatud lastimis- ja lossimistöödeks kasutatavate seadmete perioodiline ja nõuetekohane hooldus.
3) Kaioperaatori tegevust jälgitakse videokontrolli süsteemi abil.

4) Lastimisel ja lossimisel kasutatakse suletud mehhanisme ehk laadimisvarred ja laadimisvoolikud.
5)Tagatakse laadimisseadmete tehniline korrasolek ning perioodilised kontrollkatsetused.

6) Tagatakse lastimis- ja lossimisseadme avarii korral tööde viivitamatu peatamine.
7) Lastimis- ja lossimistööde lõppedes tagatakse kasutatud torujuhtmete ja teiste laadimiseks kasutatud seadmete täielik tühjendamine.

**2.5 Täiendav teave**

1) Lastimisel ja lossimisel juhtunud avariidest, mille käigus on ohtlikud ained (õli, nafta jne) sattunud vette tuleb koheselt teavitada Keskkonnaametit. Teadaandes tuleb ära märkida nii puistekauba kui ka ohtliku aine liik ja ligikaudne kogus.

2 ) Tööde käigus tekkivatest muudatustest informeerida Keskkonnaametit koheselt.

**2.6 Vee erikasutusloa eelnõu avalikustamine ja seisukohtade ärakuulamine**

Vastavalt haldusmenetluse seaduse (edaspidi *HMS*) § 48 lg-le 1 tuleb õigusakti eelnõu koos seletuskirjaga avalikkusele tutvumiseks välja panna, tagades avalikkusele nimetatud dokumentidega tutvumise võimaluse vähemalt kuni ettepanekute ja vastuväidete esitamise tähtaja lõpuni. Vastavalt HMS § 49 lg-e 2 ei või ettepanekute ja vastuväidete esitamiseks tähtaeg olla lühem kui kaks nädalat väljapaneku algusest arvates. Keskkonnaamet teavitas vee erikasutusloa andmise eelnõu valmimisest ametlikus väljaandes Ametlikud Teadaanded …10.2016 ning edastas eelnõu vastavalt HMS § 49 lg-le 3 ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes Teadaannetes.

**3. OTSUSTUS**

Tulenevalt eeltoodust ja lähtudes veeseaduse § 8 lg 2 p-st 10, määruse nr 18 §-dest 5 ja 11, OILTANKING TALLINN AS (äriregistrikood 10178087) taotlusest, Keskkonnaameti peadirektori 15.08.2016 käskkirjaga nr 1-1/16/306 ja korralduses esitatud kaalutlustest **otsustan:**

**1. jätta keskkonnamõju hindamine algatamata;**

**2. anda OILTANKING TALLINN AS (äriregistrikood 10178087)** **tähtajatu vee erikasutusluba nr L.VV/328392 laevade regulaarseks naftasaadustega (bensiin, diislikütus, kerged- ja rasked kütteõlid) lastimiseks ja lossimiseks suletud süsteemide kaudu.**

Haldusakti on võimalik vaidlustada 30 päeva jooksul teatavaks tegemisest, esitades vaide haldusakti andjale haldusmenetluse seaduses sätestatud korras või kaebuse Tallinna Halduskohtusse halduskohtumenetluse seadustikus sätestatud korras.